CELEX: 
Language: sk
Date: 2020-10-14 00:00:00
Title: VYKONÁVACIE NARIADENIE KOMISIE (EÚ) …/... ktorým sa mení vykonávacie nariadenie (EÚ) 2015/1375, pokiaľ ide o odber vzoriek, referenčnú metódu detekcie a dovozné podmienky v súvislosti s kontrolou trichinel

VYKONÁVACIE NARIADENIE KOMISIE (EÚ) …/...
            
            
               z 14. 10. 2020,
            
            
               ktorým sa mení vykonávacie nariadenie (EÚ) 2015/1375, pokiaľ ide o odber vzoriek, referenčnú metódu detekcie a dovozné podmienky v súvislosti s kontrolou trichinel
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách)
                  1
               , a najmä na jeho článok 18 ods. 8 písm. a),
            
            
               po konzultácii so Stálym výborom pre rastliny, zvieratá, potraviny a krmivá, 
            
            
               keďže:
            
            
               (1)V nariadení (EÚ) 2017/625 sa stanovujú pravidlá vykonávania úradných kontrol, ako aj opatrenia, ktoré majú príslušné orgány prijať v súvislosti s výrobou produktov živočíšneho pôvodu určených na ľudskú spotrebu. 
            
            
               (2)Trichinella je parazit, ktorý môže byť prítomný v mäse vnímavých druhov, napr. ošípaných, a po konzumácii nakazeného mäsa vyvoláva u ľudí choroby pochádzajúce z potravín. Vykonávacím nariadením Komisie (EÚ) 2015/1375
                  2
                sa stanovujú osobitné pravidlá úradných kontrol trichinel v mäse vrátane laboratórneho vyšetrovania vzoriek mäsa všetkých jatočných ošípaných. 
            
            
               (3)Jatočné telá sa za určitých podmienok môžu rozsekať na najviac šesť dielov skôr, ako sú k dispozícii výsledky vyšetrenia na prítomnosť trichinel. Výroba niektorých špecifických produktov získaných z domácich ošípaných si vyžaduje sekanie za tepla na viacero dielov ešte pred získaním výsledkov vyšetrenia na prítomnosť trichinel. V prípade týchto špecifických výrobkov by sa preto malo sekanie na viacero dielov povoliť za predpokladu, že sa zaručí bezpečnosť mäsa. 
            
            
               (4)Vo vykonávacom nariadení (EÚ) 2015/1375 sa stanovuje výnimka z vyšetrenia na prítomnosť trichinel pri vstupe do Únie, ak ošípané pochádzajú z chovov úradne bez výskytu trichinel uplatňujúcich kontrolované podmienky ustajnenia. Tretia krajina môže túto výnimku uplatniť iba vtedy, ak informuje Komisiu o uplatňovaní takejto výnimky a Komisia ju na tento účel zaradí do zoznamu. 
            
            
               (5)V tejto súvislosti sa v článku 13 nariadenia (EÚ) 2015/1375 odkazuje na tretie krajiny uvedené v nariadení Komisie (EÚ) č. 206/2010
                  3
                a rozhodnutí Komisie 2007/777/ES
                  4
               . Delegovaným nariadením Komisie (EÚ) 2020/692
                  5
                sa nariadenie (EÚ) č. 206/2010 a rozhodnutie 2007/777/ES zrušujú s účinnosťou od 21. apríla 2021. Preto, ale aj na účely zjednodušenia, by sa možnosť zostaviť zoznamy tretích krajín uplatňujúcich výnimky týkajúce sa trichinel mala stanoviť priamo v uvedenom vykonávacom nariadení. 
            
            
               (6)V článku 126 ods. 2 písm. c) nariadenia (EÚ) 2017/625 a v článku 13 delegovaného nariadenia Komisie (EÚ) 2019/625
                  6
                sa vyžaduje, aby zásielky určitých zvierat a tovaru sprevádzal úradný certifikát s cieľom zabezpečiť, aby zvieratá a tovar spĺňali príslušné požiadavky stanovené v pravidlách uvedených v článku 1 ods. 2 nariadenia (EÚ) 2017/625. Článok 14 vykonávacieho nariadenia (EÚ) 2015/1375, v ktorom sa vyžaduje, aby sa k úradným certifikátom na obchodovanie so živými domácimi ošípanými a na vstup takýchto ošípaných a ich mäsa do Únie pridávalo aj potvrdenie o vyšetrení na prítomnosť trichinel alebo o štatúte týchto chovov, pokiaľ ide o trichinely, sa preto stal nadbytočným, a mal by sa vypustiť.
            
            
               (7)V kapitole I prílohy I k vykonávaciemu nariadeniu (EÚ) 2015/1375 sa stanovuje referenčná metóda detekcie trichinel vo vzorkách odobratých z jatočných tiel domácich ošípaných. Medzinárodná organizácia pre normalizáciu prijala v roku 2015 globálnu normu ISO 18743:2015, v ktorej sa špecifikuje metóda detekcie lariev Trichinella spp. v svalovom tkanive mäsa jednotlivých jatočných tiel zvierat určených na ľudskú spotrebu. Referenčná metóda detekcie trichinel stanovená vo vykonávacom nariadení (EÚ) 2015/1375 spĺňa požiadavky normy ISO 18743:2015. 
            
            
               (8)Preto je vhodné nahradiť referenčnú metódu v nariadení (EÚ) 2015/1375 normou ISO 18743:2015, a tým zosúladiť referenčnú metódu Únie s touto globálnou normou. Uľahčí sa tým vývoz bravčového mäsa z Únie bez toho, aby európskym laboratóriám používajúcim referenčné metódy pre úradné kontroly vznikli nové požiadavky alebo dodatočná záťaž.
            
            
               (9)Keďže nariadenie (EÚ) č. 206/2010 a rozhodnutie 2007/777/ES sa zrušujú až od 20. apríla 2021, zmena zoznamu tretích krajín a vzorových osvedčení by sa mala uplatňovať až od uvedeného dátumu.
            
            
               (10)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá, 
            
         
         
            
               PRIJALA TOTO NARIADENIE:
            
            
               Článok 1
            
            
               Vykonávacie nariadenie (EÚ) 2015/1375 sa mení takto:
            
            
               1.V článku 2 sa v odseku 3 vypúšťa druhý pododsek. 
            
            
               2.V článku 3 sa vkladá tento odsek 5:
            
            
               „5. Odchylne od článku 2 ods. 3 a po schválení príslušným orgánom:
            
            
               a)sa môžu jatočné telá rozsekať v rozrábkarni, ktorá patrí k bitúnku alebo je od neho oddelená, za predpokladu, že:
            
            
               i) tento postup schválil príslušný orgán;
            
            
               ii) jatočné telo alebo jeho diely sú určené iba do jednej rozrábkarne;
            
            
               iii) rozrábkareň sa nachádza na území členského štátu a
            
            
               iv) v prípade pozitívneho výsledku sa všetky diely vyhlásia za nevhodné na ľudskú spotrebu;
            
            
               b)jatočné telá pochádzajúce z domácich ošípaných sa môžu rozsekať na viac dielov v rozrábkarni v tých istých priestoroch alebo v priestoroch patriacich k bitúnku za predpokladu, že:
            
            
               i) tento postup schválil príslušný orgán;
            
            
               ii) výroba špecifických výrobkov si vyžaduje sekanie za tepla;
            
            
               iii) v prípade pozitívneho výsledku sa všetky diely vyhlásia za nevhodné na ľudskú spotrebu.“
            
            
               3.Článok 4 sa mení takto:
            
            
               a)prvý pododsek odseku 1 sa nahrádza takto:
            
            
               „1. Jatočné telá uvedené v článku 2, alebo ich časti s výnimkou tých, ktoré sú uvedené v článku 3 ods. 5, nesmú opustiť priestory predtým, ako sa zistí, že výsledok vyšetrenia na prítomnosť trichinel je negatívny.“
            
            
               b)Odsek 3 sa nahrádza takto:
            
            
               „3. Ak sa na bitúnku uplatňuje postup, ktorým sa zaručí, že žiadna z vyšetrovaných častí jatočných tiel neopustí priestory, kým sa nepreukáže, že výsledok vyšetrenia na prítomnosť trichinel je negatívny, a tento postup je formálne schválený príslušným orgánom alebo v prípade, že sa uplatňuje výnimka podľa článku 3 ods. 5, môže sa zdravotná značka v zmysle článku 18 ods. 4 nariadenia (EÚ) č. 2017/625 aplikovať skôr, ako sú známe výsledky vyšetrenia na prítomnosť trichinel.“ 
            
         
         
            
               4.V článku 13 sa odsek 2 nahrádza takto:
            
            
               „2. Výnimky stanovené v článku 3 ods. 2 a 3 môžu uplatňovať iba tretie krajiny uvedené v prílohe VII po tom, ako o uplatňovaní týchto výnimiek informujú Komisiu.“
            
            
               5.Článok 14 sa vypúšťa. 
            
            
               6.V prílohe I sa kapitola I nahrádza takto:
            
            
               „KAPITOLA I
            
            
               REFERENČNÁ METÓDA DETEKCIE
            
            
               Referenčnou metódou detekcie na vyšetrovanie vzoriek na prítomnosť trichinel je norma ISO 18743:2015.“ 
            
            
               7.Vkladá sa táto príloha VII:
            
            
               „PRÍLOHA VII
            
            
               Tretie krajiny uplatňujúce výnimku uvedenú v článku 13 ods. 2
            
            
               “ 
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Článok 1 ods. 4, 5 a 7 sa uplatňuje od 21. apríla 2021.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 14. 10. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 95, 7.4.2017, s. 1.
               
               
                  
                     (2)
                  
                        Vykonávacie nariadenie Komisie (EÚ) 2015/1375 z 10. augusta 2015, ktorým sa ustanovujú osobitné predpisy na úradné kontroly trichinel v mäse (Ú. v. EÚ L 212, 11.8.2015, s. 7).
               
               
                  
                     (3)
                  
                        Nariadenie Komisie (EÚ) č. 206/2010 z 12. marca 2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení (Ú. v. EÚ L 73, 20.3.2010, s. 1).
               
               
                  
                     (4)
                  
                        Rozhodnutie Komisie 2007/777/ES z 29. novembra 2007, ktorým sa ustanovujú veterinárne a zdravotné podmienky a vzorové osvedčenia na dovoz určitých mäsových výrobkov a opracovaných žalúdkov, mechúrov a čriev z tretích krajín určených na ľudskú spotrebu a ktorým sa zrušuje rozhodnutie 2005/432/ES (Ú. v. EÚ L 312, 30.11.2007, s. 49).
               
               
                  
                     (5)
                  
                        Delegované nariadenie Komisie (EÚ) 2020/692 z 30. januára 2020, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa vstupu zásielok určitých zvierat, zárodočných produktov a produktov živočíšneho pôvodu do Únie a ich premiestňovania a zaobchádzania s nimi po ich vstupe do Únie (Ú. v. EÚ L 174, 3.6.2020, s. 379).
               
               
                  
                     (6)
                  
                        Delegované nariadenie Komisie (EÚ) 2019/625 zo 4. marca 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o požiadavky na vstup zásielok určitých zvierat a tovaru určených na ľudskú spotrebu do Únie (Ú. v. EÚ L 131, 17.5.2019, s. 18).